PIELIKUMS

“Μαντινεία”(Mantinia)

PDO-GR-A1554-AM02

Piemērošanas diena: 10.6.2016.

PRODUKTA SPECIFIKĀCIJAS GROZĪJUMA PIETEIKUMS

1. Grozījumam piemērojamie noteikumi

Regulas (ES) Nr. 1308/2013 105. pants – grozījums, kas nav maznozīmīgs.

2. Grozījuma apraksts un pamatojums

2.1. Labojums, kas attiecas uz augstas kvalitātes dzirkstošā baltvīna minimālo dabisko spirta saturu

Mantinia tehniskās dokumentācijas PDO-GR-A1554 produkta specifikācijas un vienotā dokumenta grozījums augstas kvalitātes dzirkstošā baltvīna ar norādi “brut nature”, “extra brut”, “brut”, “extra sec”, “sec”, “demi sec” vai “doux” minimālo dabisko spirta saturu labo no 11 tilp. % uz 9,5 tilp. %, jo rādītājs “11 tilp. %” kļūdas pēc ierakstīts tehniskās dokumentācijas projekta sagatavošanas laikā.

Augstas kvalitātes dzirkstošā vīna Mantinia (ACVN) vīndarības metode paredz, ka jēlvīna minimālajam dabiskajam spirta saturam jābūt 9,5 tilp. %, lai faktiskais spirta saturs pēc otrās fermentācijas varētu sasniegt 11 tilp. %. Ja dzirkstošā vīna ražošanai tiktu izmantots jēlvīns, kura minimālais dabiskais spirta saturs ir 11 tilp. %, tad faktiskais spirta saturs būtu 12,5 tilp. %, tomēr tas neatbilst patiesībai. Ir skaidrs, ka dabiskā spirta satura rādītājs “11 tilp. %” ierakstīts kļūdas pēc, jo tas neatspoguļo labu vīndarības praksi.

Šis grozījums attiecas uz vienotā dokumenta un produkta specifikācijas iedaļu “Vīna(-u) apraksts”.

2.2. Labojums, kas attiecas uz sausā baltvīna un augstas kvalitātes dzirkstošā baltvīna maksimālo ieguvi hektolitros galaprodukta uz vienu hektāru

Mantinia tehniskās dokumentācijas PDO-GR-A1554 produkta specifikācijas un vienotā dokumenta grozījums sausā baltvīna un augstas kvalitātes dzirkstošā baltvīna maksimālo ieguvi hektolitros galaprodukta uz vienu hektāru labo no 66 hl uz 82,5 hl, jo rādītājs “66 hl” kļūdas pēc ierakstīts tehniskās dokumentācijas projekta sagatavošanas laikā.

Pašreizējā produkta specifikācijā norādītā vērtība ir daudz mazāka nekā praksē sastopamā vērtība. Ņemot vērā to, ka raža no iekopta vīna dārza ir 1 100 kg vīnogu uz vienu “stremmu” (1 000 m2), ieguve 66 hl apmērā uz vienu hektāru praksē nozīmē, ka vīna, kas atdalīts no nogulsnēm, izmantojot sasaldēšanas metodi, ieguve ir 60 %. Šāda ieguve ir ļoti zema un nekādā gadījumā neatbilst mūsdienīgas vinifikācijas specifikācijām. Vīna ražošana, izmantojot tehnoloģiju minimumu, kas pieejams vietējās vīna darītavās, vīnu, kas atdalīts no nogulsnēm, izmantojot sasaldēšanas metodi, ļauj iegūt 74 % apmērā, bet dažos gadījumos šī ieguve var sasniegt pat 78 %. Jāatzīmē arī, ka dažu kultūru vīnogas ir sulīgākas un no tām ir liela ieguve. Šis faktors un tas, ka modernās tehnoloģijas nodrošina iespēju pienācīgi ekstrahēt sulu no vīnogām un fermentācijas vajadzībām iegūt tīras vīnogu misas maksimālo procentuālo daļu, nozīmē to, ka skaitlis 75 % atspoguļo realitāti. Ņemot vērā šo procentuālo daļu un to, ka raža no iekopta vīna dārza ir 1 100 kg uz 1 000 m2, var secināt, ka ieteicamā ieguve ir 82,5 hl.

Šis grozījums attiecas uz vienotā dokumenta un produkta specifikācijas iedaļām “Sausā baltvīna maksimālā ieguve hektolitros galaprodukta uz vienu hektāru” un “Augstas kvalitātes dzirkstošā baltvīna maksimālā ieguve hektolitros galaprodukta uz vienu hektāru”.

VIENOTS DOKUMENTS

1. Reģistrētais nosaukums

“Μαντινεία” (Mantinia)

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

5. Augstas kvalitātes dzirkstošais vīns

4. Vīna(-u) apraksts

1. kategorijas sausais baltvīns

— Minimālais dabiskais spirta saturs: 11,0 tilp. %

— Kopējais spirta saturs: vismaz 11,0 tilp. %

— Kopējais cukuru saturs: 0–4 g/l

Izskats: salmu krāsas (bāli dzeltens) ar zaļganiem lāsojumiem; izturēts vīns var kļūt koši dzeltens.

Smarža: bagātīga un intensīva buķete ar augļu (galvenokārt citrusaugļu) un ziedu (rožu, jasmīnu u. c.) niansēm, kas ir raksturīgas izmantotajām vīnogu šķirnēm un atkarīgas no katras šķirnes procentuālās daļas. Izturētam vīnam parādās neorganiskas nianses.

Garša: līdzsvarota, apgabalam unikāla garša, kam raksturīga izsmalcinātība, pilnmiesīgums un skābenums. Aromātiska, noturīga pēcgarša.

Vispārīgās analītiskās īpašības

Maksimālais kopējais spirta saturs (tilp. %): Minimālais faktiskais spirta saturs (tilp. %): 11,0 Minimālais kopējais skābums: izteikts vīnskābē – 5,0 grami uz litru Maksimālais gaistošais skābums (miliekvivalentos litrā): 18 Maksimālais kopējais sēra dioksīda saturs (miligramos litrā): 200

Ja nav norādīta konkrēta vērtība, piemēro ES tiesību aktos noteiktās robežvērtības.

5. kategorijas augstas kvalitātes dzirkstošais baltvīns

Vīns ar norādi “brut nature”, “extra brut”, “brut”, “extra sec”, “sec”, “demi sec”, “doux”

— Minimālais dabiskais spirta saturs: 9,5 tilp. %

— Kopējais spirta saturs: vismaz 11,0 tilp. %

— Pārspiediens pudelē: vismaz 3,5 bar

Izskats: bāla, dzeltenīgi zaļa krāsa ar tievu burbuļu stīdziņu, kas laika gaitā kļūst intensīvāka un nostiprinās.

Smarža: rožu, medus un augļu nianses.

Garša: svaiga garša, ko dod lielais skābums un oglekļa dioksīda (CO2) klātbūtne. Atkarībā no cukuru satura vīnā pēcgarša un līdzsvarotība mainās diapazonā no sausas līdz saldai.

Cukuru saturs ir līdz 3 g/l dzirkstošajam vīnam ar norādi “brut nature”, līdz 6 g/l dzirkstošajam vīnam ar norādi “extra brut”, līdz 12 g/l dzirkstošajam vīnam ar norādi “brut”, 12–17 g/l dzirkstošajam vīnam ar norādi “extra sec”, 17–32 g/l dzirkstošajam vīnam ar norādi “sec”, 32–50 g/l dzirkstošajam vīnam ar norādi “demi sec” un vairāk nekā 50 g/l dzirkstošajam vīnam ar norādi “doux”.

Vispārīgās analītiskās īpašības

Maksimālais kopējais spirta saturs (tilp. %): Minimālais faktiskais spirta saturs (tilp. %): 11,0 Minimālais kopējais skābums: izteikts vīnskābē – 5,5 grami uz litru Maksimālais gaistošais skābums (miliekvivalentos litrā): 18 Maksimālais kopējais sēra dioksīda saturs (miligramos litrā): 185

Ja nav norādīta konkrēta vērtība, piemēro ES tiesību aktos noteiktās robežvērtības.

5. Vīndarības metodes

a) Galvenās vīndarības metodes

1. kategorijas baltvīna vinifikācija

Vīndarības ierobežojumi

Baltvīnu Mantinia (ACVN) ražo, izmantojot a) tradicionālo baltvīna ražošanas metodi vai b) ekstrahēšanu pirms fermentācijas. Pēc tam notiek statiska nostādināšana un vīnam pievieno atlasītas tīras rauga kultūras, kas atraisa vīna aromāta nianses. Temperatūra spirta rūgšanas laikā nepārsniedz 20 °C.

Vīnu Mantinia (ACVN) ražo no šādām vīnogu šķirnēm: “Moschofilero” (vismaz 85 %) un “Asproudes”.

5. kategorijas augstas kvalitātes dzirkstošā baltvīna vinifikācija

Vīndarības ierobežojumi

Dzirkstošos vīnus ražo, izmantojot vai nu tradicionālo metodi, proti, fermentāciju pudelē, vai metodi, kas paredz fermentāciju noslēgtā tvertnē. Pirmā metode paredz sausā jēlvīna fermentāciju pudelē, kurā pievienots raugs un cukuri. Vispirms pudeli aizkorķē ar kroņa korķi, un fermentācijas process var ilgt vairākus mēnešus. Pēc raugu atdalīšanas pudeli aizkorķē ar standarta korķi.

Vīnogulāju audzēšanas sistēmas

Kultivēšanas metode

Vīnogas, ko izmanto vīnu Mantinia (ACVN) ražošanai, iegūst no vīnogulājiem ar īsi apgrieztu vainagu kausveida vai lineārā konfigurācijā (1–2 pumpuri).

Īpašā vīndarības prakse, ko izmanto vīnu ražošanai

Īpašā vīndarības prakse

Lai sausajiem baltvīniem Mantinia (ACVN) varētu izmantot norādi “Réserve”, tie jānogatavina kopumā ne mazāk kā vienu (1) gadu, tostarp ne mazāk kā sešus (6) mēnešus ozolkoka mucās un trīs (3) mēnešus pudelēs.

Lai sausajiem baltvīniem Mantinia (ACVN) varētu izmantot norādi “Grande Réserve”, tie jānogatavina kopumā ne mazāk kā divus (2) gadus, tostarp ne mazāk kā divpadsmit (12) mēnešus ozolkoka mucās un sešus (6) mēnešus pudelēs.

b) Maksimālās ražas

Maksimālā vīnogu raža uz vienu hektāru 1. kategorijas sausajam baltvīnam:

11 000 kg vīnogu uz vienu hektāru.

Maksimālā galaprodukta ieguve uz vienu hektāru 1. kategorijas sausajam baltvīnam:

82,5 hl uz vienu hektāru.

Maksimālā vīnogu raža uz vienu hektāru 5. kategorijas augstas kvalitātes dzirkstošajam baltvīnam:

11 000 kg vīnogu uz vienu hektāru.

Maksimālā galaprodukta ieguve uz vienu hektāru 5. kategorijas augstas kvalitātes dzirkstošajam baltvīnam:

82,5 hl uz vienu hektāru.

6. Noteiktais apgabals

Vīnogu audzēšanas apgabals, kurā ražo vīnu Mantinia (ACVN), ietver vīna dārzus, kuri atrodas Tripoli pašvaldības zemes platībās, konkrēti: Tripoli pašvaldībā un Tripoli pašvaldības vietējās kopienās Agios Vasilios Mantinias, Agios Konstantinos, Merkovounio, Pelagos un Skopi; Tegea pašvaldības vietējās kopienās Lithovounia, Magoula, Rizes un Psili Vrysi; Mantinejas pašvaldības vietējās kopienās Artemisio, Kapsas, Loukas, Nestani, Pikernis, Sagkas un Simiades; Korythio pašvaldības vietējās kopienās Agiorgitiko, Zevgolateio, Neochori Mantinia, Partheni un Steno; Levidi pašvaldības vietējās kopienās Kandila, Levidi, Orchomenos un Palaiopyrgos; Ziemeļu Kynouria pašvaldības vietējās kopienas Doliana ciematā Kouvli.

7. Galvenās vīna vīnogu šķirnes

“Asproudes B”

“Moschofilero N - Mavrofilero”

8. Saiknes vai saikņu apraksts

Ģeogrāfiskā apgabala specifika

Sausā baltvīna (1. kategorija) un augstas kvalitātes dzirkstošā baltvīna (5. kategorija) kvalitāte, vēsturiskā saikne, kultūras, sociālās un ekonomiskās saiknes, ģeogrāfiskā vide un ģeogrāfiskā izcelsme.

a) Kvalitāte

Sauso baltvīnu un augstas kvalitātes dzirkstošo vīnu Mantinia (ACVN) kvalitāti nodrošina šo vīnu ražošanai izmantoto vīnogu šķirņu izturība un klimatiskie apstākļi, kas reģionā valda nogatavošanās laikā. Tomēr jēlmateriāla labajam stāvoklim un vinifikācijas procesam arī ir izšķiroša nozīme vīna kvalitātes nodrošināšanā līdztekus atbilstošām audzēšanas metodēm, kuras ļauj iegūt ieteicamo ražu.

b) Vēsturiskā saikne

Reģionā ir ļoti senas vīnkopības tradīcijas, kas aizsākušās jau antīkajā laikmetā, un to pierāda vairāki arheoloģiskie atradumi, kas ļauj sasaistīt reģionu ar vīna darīšanu un dieva Dionīsa kultu. Apgabalā atrodas arī Pausanias vīna koks, ko uzskata par pasaulē vecāko vīna koku. Homērs Mantineju dēvējis par “vīna dārzu zemi”.

Šeit XX gadsimta sākumā no aromātiskajām “Moschofilero” vīnogām tika izgatavots pirmais Grieķijas dzirkstošais vīns.

c) Kultūras, sociālās un ekonomiskās saiknes

Mantinia (ACVN) apgabala atzīšana 1971. gadā izriet no reģiona senajām vīnogu audzēšanas un vīna darīšanas tradīcijām. Tas veicināja Mantinejas vīna nozares turpmāku attīstību, tostarp vīnogu audzēšanas platību paplašināšanu un jaunu vīna darītavu izveidi.

Mantinia (ACVN) vīni vairākkārt saņēmuši starptautiskus apbalvojumus, un “Moschofilero” šķirne un Mantinia vīns Grieķijas vīna popularizēšanas stratēģiskajā plānā iekļauti kā Grieķijas vīna “vietējie vēstnieki”.

d) Ģeogrāfiskā vide un ģeogrāfiskā izcelsme

Mantinia (ACVN) vīna ražošanas apgabals atrodas Arkādijas reģiona centrālaustrumu daļā. Tas zināms kā Mantinejas lauks – plakankalne, kuras vidējais augstums virs jūras līmeņa ir 660 m.

Augsne klasificēta šādās trijās edafoģenētiskajās kategorijās:

A) Entisols augsnes, B) Inceptisols augsnes, C) Alfisols augsnes.

Līdzenajās daļās augsnes veido aluviālie sanesumi ar smilšmālu un sarkanzemi. Nogāzes veido kaļķakmens un dolomīta kaļķakmens. Augsne ir vāji līdz vidēji auglīga, izskalota, ar nelielu kalcija karbonāta saturu, un pēc mehāniskā sastāva tā ir smilts, smilšmāla, mālaina vai smaga māla augsne. Organiskās vielas saturs virsējos slāņos ir vidējs un samazinās, palielinoties dziļumam. Augsnes pH līmenis ir diapazonā no 5,5 līdz 7,5, un tas veicina vīnogulāju augšanu un regulāru barošanu. Apgabala augsnes apmaiņas spēja ir ļoti laba un nodrošina augus ar nepieciešamo barības vielu daudzumu.

Vidējā, maksimālā un minimālā temperatūra augšanas sezonā (no aprīļa līdz oktobrim) ir attiecīgi 24,9 °C un 10,5 °C, bet reģiona saules siltuma indekss ir 4 056 vienības. Šajos apstākļos augšanas sezona ilgst 235 dienas. Lai gan gada nokrišņu daudzums ir 781 mm, to sezonālais sadalījums ir tipisks Vidusjūras klimatam, proti, maksimālais nokrišņu daudzums vērojams decembrī (176 mm), savukārt minimālais – augustā (14 mm). Tā kā vidējais nokrišņu daudzums augšanas sezonā ir 260 mm, ir iespējams, ka “Moschofilero” šķirnes augiem dažus gadus var būt vidējs ūdens trūkums.

Vasarā maigs vējš, kas pūš galvenokārt no ziemeļiem, mazina tveici.

Informācija par sauso baltvīnu (1. kategorija)

Mantinia (ACVN) baltvīni ir salmu dzeltenā krāsā ar lāsojumiem, kuru krāsa ir diapazonā no zaļganas līdz rožainai; tiem piemīt bagātīga aromātu buķete, kurā ir citrusaugļu, citronziedu, rožu ziedlapiņu un jasmīna notis. Tie ir pilnmiesīgi, un tiem piemīt unikāls skābenums, laba līdzsvarotība un noturīga, aromātiska pēcgarša. Ja vīns tiek glabāts ozolkoka mucās, tā garša iegūst dziļumu un leknumu.

Cēloniskā mijiedarbība, kas attiecas uz sauso baltvīnu (1. kategorija)

“Moschofilero” šķirnei Mantinejas reģionā ir lieliska saderība ar vietējo makroklimatu. Tai par labu nāk Arkādijas lielais augstums virs jūras līmeņa un tās aukstais klimats – šie faktori veicina vīnogu vēlo nogatavošanos oktobra pirmajā dekādē. Vasaras saule un mērenā temperatūra apvienojumā ar plakankalnes dziļo, vēso augsnes kārtu veicina lēnu un vēlu nogatavošanos salīdzinājumā ar citiem ražas ieguves reģioniem. Plašais diapazons starp dienas un nakts temperatūru vasaras mēnešos palīdz saglabāt augstu skābuma līmeni un atraisīt šķirnes aromāta potenciālu. Plakankalnes augsnes sastāvs ļauj ražot pilnmiesīgu vīnu ar vidēju spirta saturu. “Moschofilero” šķirne sava aromāta bagātīgumu gūst Mantinejas plakankalnē, jo temperatūra mēnesī pirms ražas novākšanas ir mērena (18,8 °C) un gandrīz optimāla vīnogulāju audzēšanai. Tas, ka nav ekstremāli karstu temperatūru (karstuma viļņu), palīdz vīnogās saglabāties organiskajām skābēm, un tāpēc ir iespējams ražot vīnu ar lielu kopējo skābumu, zemu pH līmeni un atsvaidzinošu garšu.

Turklāt reģiona vīnkopju ilgstošā pieredze apvienojumā ar mūsdienīgām vīnkopības metodēm, tādām kā atlapošana, atpumpurošana un ražas novākšana zaļgatavībā, nozīmē to, ka tiek iegūts kvalitatīvs jēlmateriāls.

Ģeogrāfiskā ziņā makroklimatam apvienojumā ar “Moschofilero” šķirnes īpašībām ir izšķiroša nozīme, kas ļauj šajā apgabalā ražotos vīnus atšķirt no vīniem, kuri no tās pašas šķirnes vīnogām ražoti citos Peloponēsas apgabalos zemākā augstumā virs jūras līmeņa.

Informācija par augstas kvalitātes dzirkstošo baltvīnu (5. kategorija)

Mantinia (ACVN) augstas kvalitātes dzirkstošie vīni ir gaiši dzeltenzaļā krāsā ar tievām burbuļu stīdziņām, kas laika gaitā kļūst intensīvākas un nostiprinās, akcentējot “Moschofilero” šķirnes vīnogu atsvaidzinošo garšu. Tiem raksturīga rožu, medus un citrusaugļu smaržu buķete kopā ar saldumu aromātu un svaiga garša, ko pastiprina lielais skābums un oglekļa dioksīda klātbūtne.

Atkarībā no cukuru satura tajos Mantinia (ACVN) augstas kvalitātes dzirkstošo vīnu pēcgarša un līdzsvarotība mainās diapazonā no sausas līdz saldai.

Cēloniskā mijiedarbība, kas attiecas uz augstas kvalitātes dzirkstošo baltvīnu (5. kategorija)

“Moschofilero” ir klasificēta kā polivalenta šķirne, jo tās atšķirīgās nogatavināšanas pakāpes un ķīmiskais sastāvs padara to piemērotu vairāku veidu vīnu ražošanai.

Mantinejas makroklimats ar tās lielo augstumu virs jūras līmeņa un vēso klimatu palīdz ražot augstas kvalitātes dzirkstošos vīnus, kuriem piemīt labākās kvalitātes iezīmes.

Augstas kvalitātes dzirkstošo vīnu ražošanai no apgabala vīna dārziem atkarībā no reljefa veidotā mezoklimata tiek atlasīti tie vīna dārzi, kuros notiek agrīna ražas novākšana. Vīnogu agrīna novākšana ļauj iegūt bāzes vīnu ar zemu spirta saturu, pilnībā izveidojušos primāro aromātu un bagātīgu skābumu, ko var izmantot augstas kvalitātes dzirkstošo vīnu ražošanai.

9. Būtiski papildu nosacījumi

Papildu noteikumi attiecībā uz vīna marķēšanu

Papildu nosacījuma veids: papildu noteikumi attiecībā uz marķēšanu.

Tiesiskais regulējums: ES tiesību aktos.

Nosacījuma apraksts:

Komisijas Regulas (EK) Nr. 607/2009, ar ko paredz konkrētus sīki izstrādātus noteikumus Padomes Regulas (EK) Nr. 479/2008 piemērošanai attiecībā uz aizsargātiem cilmes vietas nosaukumiem un ģeogrāfiskās izcelsmes norādēm, tradicionālajiem apzīmējumiem, konkrētu vīna nozares produktu marķēšanu un noformēšanu, 66. panta 1., 2. un 6. punkts.

Papildu noteikumi attiecībā uz vīna marķēšanu

Tiesiskais regulējums: valsts tiesību aktos.

Papildu nosacījuma veids: papildu noteikumi attiecībā uz marķēšanu.

Nosacījuma apraksts: apzīmējumi, kas attiecas uz dažām ražošanas metodēm.

Ministrijas lēmums Nr. 280557/9.6.2005., ar ko nosaka augstākās kvalitātes vīnu ar cilmes vietas nosaukumu un vietējo vīnu nogatavināšanas, izturēšanas un tirgū laišanas laiku, kā arī to marķēšanā izmantotos apzīmējumus, kuri attiecas uz to ražošanas metodi vai sagatavošanas metodēm (Government Gazette, II sērija, Nr. 818/15.6.2005.).

Papildu noteikumi attiecībā uz vīna marķēšanu

Tiesiskais regulējums: valsts tiesību aktos.

Papildu nosacījuma veids: papildu noteikumi attiecībā uz marķēšanu.

Nosacījuma apraksts: ražas gada drukāšana uz marķējuma.

Ja vīnu marķēšanai izmanto apzīmējumus “ΝΕΟΣ ΟΙΝΟΣ” vai “ΝΕΑΡΟΣ ΟΙΝΟΣ” (“JAUNVĪNS”), uz marķējuma obligāti jādrukā ražas gads saskaņā ar 2. panta 1. punktu Ministrijas lēmumā Nr. 280557/9.6.2005., ar ko nosaka augstākās kvalitātes vīnu ar cilmes vietas nosaukumu un vietējo vīnu nogatavināšanas, izturēšanas un tirgū laišanas laiku, kā arī to marķēšanā izmantotos apzīmējumus, kuri attiecas uz to ražošanas metodi vai sagatavošanas metodēm (Government Gazette, II sērija, Nr. 818/15.6.2005.).

Papildu noteikumi attiecībā uz vīna marķēšanu

Tiesiskais regulējums: valsts tiesību aktos.

Papildu nosacījuma veids: papildu noteikumi attiecībā uz marķēšanu.

Nosacījuma apraksts: apzīmējumi uz marķējuma saskaņā ar valsts tiesību aktiem.

Saskaņā ar Ministrijas lēmumu Nr. 235309/7.2.2002. apzīmējumi, ko var izmantot uz marķējuma vīniem ar aizsargātu cilmes vietas nosaukumu Mantinia, ir šādi:

ΛΕΥΚΟΣ ΑΠΟ ΛΕΥΚΑ ΣΤΑΦΥΛΙΑ/“Blanc de blancs” (BALTVĪNS NO BALTAJĀM VĪNOGĀM), ΛΕΥΚΟΣ ΑΠΟ ΕΡΥΘΡΩΠΑ ΣΤΑΦΥΛΙΑ vai ΛΕΥΚΟΣ ΑΠΟ ΓΚΡΙΖΑ ΣΤΑΦΥΛΙΑ/“Blanc de gris” (BALTVĪNS NO SĀRTAJĀM VĪNOGĀM VAI BALTVĪNS NO ZILAJĀM VĪNOGĀM), ΟΙΝΟΣ ΛΟΦΩΝ/“Vin de collines” (VĪNS NO PAKALNIEM), ΟΙΝΟΣ ΠΛΑΓΙΩΝ/“Vin de coteaux” (VĪNS NO NOGĀZĒM), ΟΡΕΙΝΩΝ ΑΜΠΕΛΩΝΩΝ vai ΑΠΟ ΟΡΕΙΝΑ ΚΡΑΣΑΜΠΕΛΑ/“Vin de vignobles montagneux” (KALNU VĪNA DĀRZI VAI VĪNS NO KALNU VĪNA DĀRZIEM).

Saite uz produkta specifikāciju

http://www.minagric.gr/images/stories/docs/agrotis/POP-PGE/OINOS/POP_tropo_prodiagrafes_mantinia281217.pdf